Ego Joannes de Sailenaio, notum facio universis præsentes litteras inspecturis, quod cum karissimus dominus meus Theobald., comes Campaniæ dedisset michi et hæredibus meis, in perpetuum XL libratas redditus, videlicet XX lib. in nundinis Sancti-Aygulphi de Pruvino, et in sequentibus nundinis Sancti-Remigii Trecen, XX lib., ego propter hoc feci homagium ligium dicto comiti Campaniæ contra omnes, salva ligeitate domini Stephani, mei fratris, ita quod hæres ille meus qui tenebit Bellummontem habebit feodum illud, et exinde erit homo ligius dicti comitis, salva tamen ligeitate domini Stephani, fratris mei. Et sciendum quod si dominus comes Campaniæ potest acquirere erga dominum Erardum de Brena feodum de Bello-Monte et de appendiciis quod dominus Stephanus, frater meus tenet de eodem Erardo, et quod ego teneo de eodem Stephano: ego et hæres meus, qui tenebit Bellum-Montem erimus homines ligii comitis Campaniæ contra omnes; si, autem, feodum illud acquirere non potest dominus comes, ego, ero homo suus, eo modo quo superius est notatum. Creantavi siquidem et creanto prædicto domino comiti Campaniæ, quod ego juvabo ipsum de toto posse meo contra ducem Burgundiæ, et contra omnes coadjutores suos de guerra quam modo habet erga eos, nec hoc remanebit propter dominum Stephanum fratrem meum; juvabo etiam ipsum contra omnes alios, nisi ipse dominus comes guerram habeat in capite contra dominum Stephanum, fratrem meum. In hujus rei testimonium præsentes litteras fieri volui, sigillo meo roboratas. Actum, anno Graciæ Mº CCº XXº IXº, mense martio.